માત્ર આપણા દેશમાં જ નહીં, દુનિયાના મોટાભાગના દેશોમાં માર્કેટિંગનું પણ જે પ્લાનિંગ થાય છે એ યંગસ્ટર્સને ધ્યાનમાં રાખીને જ થાય છે. યંગ પીપલ રિયલ ખરીદાર છે. યંગસ્ટર્સને શું ગમે છે એ ટ્રેન્ડ પરથી જ બધું નક્કી થાય છે. એડ, સિરિયલ કે ફિલ્મોનું ટાર્ગેટ ઓડિયન્સ પણ યંગ પીપલ જ હોય છે. પરિવારમાં પણ ક્યાંક એવું થાય છે કે વૃદ્ધોને નિગલેક્ટેડ ફીલ થાય. તમને કંઇ ખબર ન પડે, અમને અમારી રીતે કરવા દો, અમારી વાતોમાં દખલ ન કરો એવી વાતો વૃદ્ધોને વેદના આપે છે. વૃદ્ધો એની માન્યતાઓ છોડી શકતા નથી, એને બદલવાની કોશિશ પણ ન કરવી જોઇએ, જરૂર માત્ર ને માત્ર એમનું જતન કરવાની છે. એમને બસ એટલો અહેસાસ થવા દો કે તમે એને પ્રેમ કરો છો, તમને એમની કદર છે, તમને એમના માટે આદર છે. એમને આદર અને સન્માન સિવાય કંઇ જોઇતું હોતું નથી. એટલું આપણે આપી ન શકીએ?